Softcatalà tanca el 2016 amb 25 milions de pàgines vistes i 4,7 milions d’usuaris anuals
2017-01-16 08:05:21

Un cop acabat el 2016, Softcatalà fa balanç. Totes les dades que apareixen a continuació s’han obtingut a partir de les dades que proporciona el servei d’audiències Google Analytics i informes interns dels servidors de Softcatalà. 

## 395.091 visitants únics mensuals

Durant el 2016 Softcatalà ha rebut, de mitjana, 395.091 visitants únics al mes (4.741.103 anuals). Aquests visitants han fet una mitjana d’1.265.180 visites mensuals (15.182.157 anuals) i han visualitzat 2.145.216 pàgines cada mes (25.742.601 anuals). Les parts del lloc web de Softcatalà que han tingut més èxit han estat les eines lingüístiques, el traductor amb un 40,19% de visites i el corrector web un 37,56%. La resta de visites al directori de programari en català i pàgines de projectes. 

## 5,2 milions de traduccions i 2,6 milions de correccions mensuals

Els 2 serveis més emprats del web de Softcatalà són el [traductor](https://www.softcatala.org/traductor/) i el [corrector](https://www.softcatala.org/corrector/), amb una mitjana mensual de 5,2 milions de traduccions i 2,6 milions de correccions (62.751.696 traduccions i 31.495.062 correccions anuals). Es mostra així la confiança que els usuaris tenen en aquests dos serveis, basats en els projectes de programari lliure [Apertium](https://www.apertium.org) i [LanguageTool](https://languagetool.org). 

## 351,946 baixades de programari en català

Al llarg del 2016 s’han baixat 351.946 còpies de programes en català des del nostre lloc web. Convé tenir en compte que cada vegada més programes, com per exemple el Firefox o el LibreOffice, s’actualitzen automàticament sense necessitat que l’usuari baixi la nova versió des del web. A més, el programari en català no es distribueix únicament des de Softcatalà. Per exemple, organitzacions com Mozilla, empreses com Google, Apple, Microsoft i les distribucions Linux per la seva banda un nombre superior de còpies de programari en català. Els 10 programes amb més èxit a Softcatalà han estat els següents (indiquem entre parèntesis el total de baixades): 

  1. LibreOffice (40.882)
  2. Catalanitzador de Softcatalà (27.990)
  3. GIMP (21.318)
  4. Firefox (14.676)
  5. Adobe Acrobat Reader (14.588)
  6. WinRAR (11.772)
  7. Paquet català per al Microsoft Office 2010 (10.231)
  8. Paquet d'interfície en català per al Windows 10 (9798)
  9. Audacity (8935)
  10. Avast! Free Antivirus (8422)

El LibreOffice, l’eina ofimàtica lliure i gratuïta, continua essent el programari amb més acceptació, demostrant la seva validesa com a eina de treball diària. El [Catalanitzador](/catalanitzador/), l’eina de Softcatalà per a simplificar la catalanització d’equips amb el Windows i l’OSX, se situa en segon lloc. A través del Catalanitzador, que al seu torn baixa altres paquets d’idioma, s’han realitzat 27.990 baixades durant tot l’any 2016. 

## Agraïments

Des de Softcatalà volem agrair la confiança que els centenars de milers d’usuaris dipositen en nosaltres. Així mateix, volem fer arribar el nostre agraïment a les associacions, empreses i institucions públiques que, mitjançant la seva infraestructura, permeten la baixada de programari en català al qual enllacem des del nostre web.